သုဝၼ်ၼဝိမႃၼဝတ်ထု၊ ၶုၼ်ၽီ လႆႈၸႂ်ႉႁဵတ်းလူႇၵျွင်း လူႇမွၵ်ႇၼၢမ်ႇသႃႇ



4 - သုဝၼ်ၼဝိမႃၼဝတ်ထု၊ ၶုၼ်ၽီ လႆႈၸႂ်ႉႁဵတ်းလူႇၵျွင်း လူႇမွၵ်ႇၼၢမ်ႇသႃႇ
	ၶုၼ်ၽီ မိူဝ်ႈပဵၼ်ၵူၼ်း ၸႂ်ႉပိူၼ်ႈႁဵတ်း ၵျွင်း လူႇပၼ်ၽြႃးသေ တၢမ်တူဝ်ၸဝ်ႈၵဝ်ႇ သမ်ႉဢဝ်မွၵ်ႇၼၢမ်ႇသႃႇ ၼမ်ႉႁွမ်ၼၢမ်ႇသႃႇ လူႇတၢၼ်းလႄႈ တမ်ႈတီႈ မိူင်းၽီတႃႇဝတိမ်ႇသႃႇ တီႈၸိၵ်းလွႆၼၼ်ႉ လႆႈၵႂႃႇၸၢမ်ႇပူၺ်ႈ ႁေႃဝိ မၢၼ်ႇ ဢၼ်လၢၵ်ႇလၢႆး မိူၼ်ၼင်ႇ ၶုၼ်ဝၼ်းၼၼ်ႉ
 1134။ (ၶုၼ်ၽီ) ႁေႃဝိမၢၼ်ႇမႂ်း ဢၼ်မီးၼိူဝ်ပၢႆလွႆၼၼ်ႉ ငဝ်းမၼ်း ႁိူဝ်ႈၵႂႃႇၵူႈပႃႈယဝ်ႉ။ ဢဝ်ၼႅင်ႈၶမ်းသေ ယင်မုင်းဝႆႉယဝ်ႉ။ ဢဝ်ၼႅင်ႈၶမ်း ဢၼ်မီးႁိင်ႇၼၼ်ႉ ယင်ၵင်ႈမုင်းဝႆႉယဝ်ႉ။
 1135။ (ႁေႃဝိမၢၼ်ႇၼၼ်ႉ) သဝ်မၼ်းတင်းသဵင်ႈ ပဵၼ်သဝ်ပႅတ်ႇၼႃႈဝႆႉသေ ဢဝ်သႅင်ပတ်းလမ် ႁဵတ်းဝႆႉ ယဝ်ႉ။ (တမ်ႈတီႈ သဝ်ပႅတ်ႇၼႃႈၼၼ်ႉ) ၼိုင်ႈၼႃႈၼိုင်ႈၼႃႈၼႆႉ ဢဝ်ၵႅဝ်ႈသႅင်ရတၼႃႇ ၸဵတ်းပိူင် ႁၢင်ႈၶိူင်ႈဝႆႉယဝ်ႉ။
 1136။ ဢဝ်သႅင်ပတ်းလမ်လႄႈသင်၊ ဢဝ်ၶမ်းသွၼ်းလႄႈသင်၊ ဢဝ်ၽၢၼ်ႇၵႅဝ်ႈလႄႈသင်၊ ဢဝ်ငိုၼ်းမဝ်ႈလႄႈသင်၊ ဢဝ်သႅင်လႅင်လၢႆးလႄႈသင်၊ ဢဝ်သႅင်ၶႆႇမုၵ်ႈလႄႈသင်၊ ဢဝ်ပတ်ႉတမျႃးသႅင်လႅင်ႈလႄႈသင် ႁၢင်ႈၶိူင်ႈဝႆႉယဝ်ႉ။
 1137။ ၼႃႈလိၼ်မၼ်းၼၼ်ႉ လၢၵ်ႇလၢႆးတႄႉတႄႉသေ ႁဵတ်းႁႂ်ႈမူၼ်ႈၸႂ်တႄႉယဝ်ႉ။ (ႁေႃဢၼ်ၼၼ်ႉ လိၼ်မၼ်း ပဵၼ်လိၼ်သႅင်ပတ်ႉတမျႃး)သေ မုၼ်ႈဢမ်ႇၸၢင်ႈၸပ်း၊ (ယွၼ်ႉၵုသူဝ်ႇၽၢၼ်ႇပဵၼ်လႄႈ) ၵွၼ်သဝ်ၶမ်း ၶိုဝ်ႇသဝ်ၶမ်းၸိူဝ်းၼၼ်ႉ (ဢဝ်ရတၼႃႇၵႅဝ်ႈသႅင်ၸဵတ်းပိူင်) မမ်ႇဝႆႉယဝ်ႉ။
 1138။ ႁေႃဝိမၢၼ်ႇၼၼ်ႉ တင်းသီႇၼႃႈသီႇၽၢႆႇ ၽၢၼ်ႇသၢင်ႈပဵၼ်ဝႆႉ သႃလႃးယၢဝ်းၶူဝ်လႆယၢဝ်း ၵၢႆႇၶိုၼ်ႈဝႆႉယဝ်ႉ။ (ႁေႃဝိမၢၼ်ႇၼၼ်ႉ) လုၵ်းၶွင်ႉမၼ်း ဢဝ်ရတၼႃႇၵူႈပိူင်ပိူင် ႁဵတ်းဝႆႉသဵင်ႈသဵင်ႈလႄႈ ၶိုၵ်ႉၶၢႆးမိူၼ်ၼင်ႇ ၶုၼ်ဝၼ်းယဝ်ႉ။
 1139။ ႁၢဝ်းသႃလႃး တင်းသီႇၽၢႆႇ ဢၼ်သႅၼ်းမၼ်းမိူၼ်ၵၼ် ယၢဝ်းမၼ်းမိူၼ်ၵၼ် ဢၼ်ဢဝ်လၵ်းသဝ် ၸဵၼ်ႈႁဵတ်းဝႆႉၼၼ်ႉ ငဝ်းမၼ်းႁိူဝ်ႈႁိူင်းပိူင်းသႂ်ၵႂႃႇ တင်းသီႇၼႃႈသီႇၽၢႆႇယဝ်ႉ။
 1140။ (ၶုၼ်ၽီ) မႂ်းၶုၼ်ၽီ ဢၼ်မီးငဝ်းႁိူဝ်ႈလႅင်းတင်းၼမ်ၼၼ်ႉ ငၢႆးမိူၼ်ၼင်ႇ ငဝ်းၶိုၵ်ႉၶၢႆး ၶုၼ်ဝၼ်း တႄႉတႄႉယဝ်ႉ။
 1141။ ၽွၼ်းလီဢၼ်ၼႆႉ ပဵၼ်ၽွၼ်းလီတႃႇၼ မႂ်းၶုၼ်ၽီႁႃႉ။ ဢမ်ႇၼၼ် ပဵၼ်ၽွၼ်းလီ ၵုသူဝ်ႇသီႇလႁႃႉ။ ဢမ်ႇၼၼ် ပဵၼ်ၽွၼ်းလီ လႆႈႁွမ်းမိုဝ်းဝႆႈႁႃႉ။ ၵဝ်ထၢမ်မႂ်းယူႇယဝ်ႉ။ လွင်ႈၼၼ်ႉ တွပ်ႇမႃးလႄႈ (ၼႆ ၸဝ်ႈမွၵ်ႉ ၵလၢၼ်ႇ ထၢမ်ၵႂႃႇယဝ်ႉ)
 1142။ ၶုၼ်ၽီၼၼ်ႉၵေႃႈ ၸူမ်းၸူမ်းသိူဝ်းသိူဝ်းသေ ၶိုၼ်းဢဝ်လွင်ႈ ဢဝ်တၢင်းမၼ်း တွပ်ႇလၢတ်ႈ ၶေႃႈထၢမ် ၸဝ်ႈမွၵ်ႉၵလၢၼ်ႇၵႂႃႇယဝ်ႉ။
 1143။ (ၸဝ်ႈႁဝ်းတီႈၶႃႈ) တမ်ႈတီႈ ဝဵင်းဢၼ်ထၵဝိၼ်ႇတ ၽွင်းမိူဝ်ႈ ၶႃႈပဵၼ်ၵူၼ်းၼၼ်ႉ ပုၼ်ႈတႃႇ တေႁဵတ်းၵျွင်းလူႇတၢၼ်းပၼ် မုၼ်ၶမ်းၽြႃး ဢၼ်ႁူႉႁၼ်တင်းသဵင်ႈ၊ ဢၼ်ပဵၼ် ဢူၺ်းသေႈ ၶုၼ်ဝၼ်းၼၼ်ႉ တၢမ်တူဝ်ၶႃႈ ဢဝ်မိုဝ်းၸီႉၼႄသေ ၸႂ်ႉႁဵတ်းၵႂႃႇယဝ်ႉ။
 1144။ တမ်ႈတီႈ ဝဵင်းဢၼ်ထၵဝိၼ်ႇတၼၼ်ႉ ၶႃႈတပႄး မီးၼမ်ႉၸႂ် ၽိူၵ်ႇၸိုၼ်ႈၶၢဝ်သႂ်သေ ဢဝ် ၼၢမ်ႇသႃႇလႄႈသင်၊ မွၵ်ႇလႄႈသင်၊ ဢူၼ်ၼၢမ်ႇသႃႇမႂ်ႇလႄႈသင်၊ ၵျွင်းလႄႈသင် လႆႈလူႇတၢၼ်း မုၼ်ၶမ်းၽြႃးယဝ်ႉ။ (ၸဝ်ႈႁဝ်းတီႈၶႃႈ) ယွၼ်ႉပိူဝ်ႈ ၵုသူဝ်ႇလၢၵ်ႇလၢႆးၼၼ်ႉသေ ၶႃႈမႃးလႆႈၽွၼ်းလီၼင်ႇၼႆယဝ်ႉ။ တမ်ႈတီႈ မိူင်းၽီတႃႇဝတိမ်ႇသႃႇၼၼ်ႉ ၶႃႈမႃးလႆႈၸၢမ်ႇပူၺ်ႈ လွင်ႈႁၢၼ်ႉၸႂ် ပဵင်းၸႂ်ၼင်ႇၼႆယဝ်ႉ။
 1145။ တမ်ႈတီႈ သူၼ်သိူဝ်းၼၼ်ႇတဝၼ်ႇ ဢၼ်မီးသဵင်ဝၢၼ်ၼူၵ်ႉ ၵူႈပိူင်ပိူင် ဢၼ်ႁဵတ်းႁႂ်ႈၸႂ်သိူဝ်းၼၼ်ႉၵေႃႈ ၼၢင်းၽီဢွၼ်ႇၶဝ် ၵႃႈၼႄ ႁွင်ႉၵႂၢမ်းၼႄသေ ဢုမ်ႇလွမ်ႉ လႆႈမူၼ်ႈသိူဝ်းယဝ်ႉ (ၼႆ လၢတ်ႈၵႂႃႇယဝ်ႉ)။
သုဝၼ်ၼဝိမႃၼဝတ်ထု ႁူဝ်သီႇ သုတ်းယဝ်ႉ။

ၽိုၼ်ဢိင် 

!Main category
ပိူင်ထၢၼ်ႈ:ဝိမႃႇၼဝတ်ႉထု